Document ID: 32004D0697

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Οκτωβρίου 2004
σχετικά με ορισμένα προστατευτικά μέτρα κατά του καταρροϊκού πυρετού του προβάτου στην Ισπανία
[κοινοποιηθείσα υπό τον αριθμό E(2004) 4055]
(Κείμενο που παρουσιάζει ενδιαφέρον για τον ΕΟΧ)
(2004/697/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΚ του Συμβουλίου (1) της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς, όπως τροποποιήθηκε την τελευταία φορά με την οδηγία 2002/33/ΕΚ του Συμβουλίου (2), και ιδίως το άρθρο 10 παράγραφος 3,
Εκτιμώντας τα εξής:
(1)
Στις 13 Οκτωβρίου 2004, το πρόγραμμα παρακολούθησης του καταρροϊκού πυρετού του προβάτου, που έχει θέσει σε εφαρμογή η Ισπανία, αποκάλυψε την κυκλοφορία του ιού της εν λόγω νόσου στα ανατολικά της επαρχίας Cadix στη Νότια Ισπανία.
(2)
Προκειμένου να αποφευχθεί η εξάπλωση της νόσου, οι ισπανικές αρχές απαγόρευσαν την αποστολή ζώων, σπέρματος, ωαρίων και εμβρύων των ειδών που προσβάλλονται από τον καταρροϊκό πυρετό του προβάτου από το έδαφος των επαρχιών Cadix, Σεβίλλης και Μάλαγας και ορισμένων διοικητικών διαμερισμάτων των επαρχιών Κόρδοβας, Γρανάδας και Huelva.
(3)
Ο καταρροϊκός πυρετός του προβάτου περιλαμβάνεται στον κατάλογο A του Διεθνούς Γραφείου Επιζωοτιών (ΔΓΕ). Η εξάπλωσή του συνιστά σοβαρό κίνδυνο για την Κοινότητα και θα μπορούσε να έχει συνέπειες στις διεθνείς συναλλαγές.
(4)
Για λόγους σαφήνειας και διαφάνειας, συνιστάται να ληφθούν σε κοινοτικό επίπεδο μέτρα με σκοπό την πρόληψη της εξάπλωσης της νόσου, ιδιαίτερα όσον αφορά τη διακίνηση ζώων, σπέρματος, ωαρίων και εμβρύων των ειδών που προσβάλλονται από τον καταρροϊκό πυρετό του προβάτου από το έδαφος των περιφερειών που υπόκεινται σε απαγόρευση από τις ισπανικές αρχές. Τα μέτρα αυτά λαμβάνουν υπόψη τα μέτρα που έχουν ήδη ληφθεί από τις ισπανικές αρχές.
(5)
Εν αναμονή της συνεδρίασης της μόνιμης επιτροπής για την τροφική αλυσίδα και την υγεία των ζώων και σε συνεργασία με το ενδιαφερόμενο κράτος μέλος, είναι σκόπιμο να λάβει η Επιτροπή προσωρινά προστατευτικά μέτρα όσον αφορά τη διακίνηση ζώντων ζώων των ευπαθών ειδών από το έδαφος των πληγεισών περιφερειών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ισπανία απαγορεύει την αποστολή ζώντων ζώων, σπέρματος, ωαρίων και εμβρύων των ειδών που προσβάλλονται από τον καταρροϊκό πυρετό του προβάτου από το έδαφος των διοικητικών διαμερισμάτων που απαριθμούνται στο παράρτημα της παρούσας απόφασης.
Άρθρο 2
Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές, ώστε να ανταποκρίνονται στην παρούσα απόφαση, και ενημερώνουν αμέσως την Επιτροπή σχετικά.
Άρθρο 3
Η παρούσα απόφαση θα επανεξεταστεί με βάση την εξέλιξη της κατάστασης και τις έρευνες και μελέτες των ισπανικών αρχών.
Η παρούσα απόφαση θα επανεξεταστεί κατά τη συνεδρίαση της μόνιμης επιτροπής για την τροφική αλυσίδα και την υγεία των ζώων που έχει προγραμματιστεί να διεξαχθεί στις 19 Οκτωβρίου 2004.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 14 Οκτωβρίου 2004.

Labels: 0
3
18
6